PBTPay normal baharu pembayaran cukai taksiran
PUTRAJAYA: Kementerian Perumahan dan Kerajaan Tempatan (KPKT) semalam melancarkan portal PBTPay yang membolehkan semakan dan transaksi cukai taksiran kepada pihak berkuasa tempatan (PBT) dijalankan secara dalam talian.   Menteri Perumahan dan Kerajaan Tempatan Zuraida Kamaruddin berkata, melalui PBTPay yang membolehkan rakyat menyesuaikan diri dengan normal baharu, pembayar cukai taksiran tidak perlu lagi hadir ke kaunter bayaran PBT selain boleh membuat pembayaran di luar waktu pejabat. Sebagai permulaan katanya, PBTPay hanya melibatkan 46 PBT sahaja dan antara PBT tersenarai ialah Majlis Perbandaran Sepang, Majlis Bandaraya Alor Setar dan Majlis Perbandaran Kangar. “Kita jangka semua PBT akan tersenarai di portal PBTPay secara berperingkat menjelang hujung tahun ini,” katanya    kepada pemberita selepas melancarkan PBTPay https://pbtpay.kpkt.gov.my.   di KPKT di sini semalam. Menurut Zuraida, antara kelebihan portal PBTPay ialah mereka yang mempunyai hartanah di PBT berlainan di beberapa negeri boleh membayar cukai taksiran di satu portal itu sahaja. Beliau berkata, kemudahan PBTPay akan diperluaskan   dengan memasukkan lain-lain modul pembayaran seperti kompaun, lesen dan lain-lain sistem di KPKT yang menggunakan kaedah pembayaran secara bersepadu. – BERNAMA 
See author's posts
